钦定古今图书集成/理学汇编/经籍典/第084卷 > 王申子周易辑说 > 《衍数或问》
## 钦定古今图书集成/理学汇编/经籍典/第084卷 > 王申子周易辑说 > 《衍数或问》

或问曰：“大衍之数，自张观物作《衍数图》，纵横布算，不
可穷极。自此以后，说之见于世者凡五十馀家。近世
丁石潭又作《原衍图》，其说谓天一地二衍而为三，地
二天三，衍而为五，以至天九地十衍而为十九，总而
积之，得九十九数，馀五十数不用，止用四十九以为
大衍。”玉井问石潭曰：“今衍数止九十九，又必须虚其
一否？”石潭曰：“此不用数也。”然则由古及今诸儒论衍
数者初无一定之说，而子乃执一己之见以为如是而已，可乎？曰：说经不比作文，作文者可以各立一说，
说之高者为胜。说经则必如唐元宗所谓传以通经
为义，义以必当为主，至当归一，精义无二，而后可以
得圣经之旨，况易简之易乎？愚谓大衍之数至易至
简，只合如此，不用求之于艰深也。但天地之数五十
有五，而大衍之数止用五十者，谓天地真元之数五
而已。小衍之为十五，大衍之为五十，若更用此真元
之五，则是两个五十矣。故虚五而不用，而止用五十
也。顾不易简而明白欤？